Tweede matriekvraestel lek uit | Maroela Media
Daar is groot woede nadat nóg 'n matriekvraestel, dié keer die tweede fisiese wetenskap-vraestel, ook uitgelek het voordat leerders dit kon aflê.
Dít nadat die tweede wiskundevraestel verlede week in agt van die nege provinsies uitgelek het. Die departement van onderwys het die Valke se hulp ingeroep om dié voorval te help ondersoek en sê die ondersoek is in 'n gevorderde stadium.
Die nasionale raad van onderwysministers het Maandagmiddag dringend vergader om die uitwerking van die jongste voorval te bespreek. Die onderwysdepartement sê hy het nou spanne na alle provinsies gestuur om veiligheidstelsels na te gaan.
Die raad het ook sy groot kommer gelug oor die ontwrigting wat die uitlek van die vraestelle veroorsaak in 'n stelsel wat weens die Covid-19-pandemie reeds verskeie uitdagings agter die rug het.
"Dit is jammer dat mense aanhou om by so iets betrokke te wees, selfs al kan die gevolge vreeslik wees," het Angie Motshekga, minister van basiese onderwys, gesê.
"Ons veroordeel die gedrag van diegene wat die integriteit van die eksamen ondermyn ten sterkste. Dit veroorsaak ongekende spanning vir die leerders wat uitsien daarna om skool na 'n eerlike eksamen te verlaat – nie een wat by kullery betrek word nie," het sy gesê.
Die raad ondersoek nou verskeie moontlikhede om die eksamen te beveilig, maar wou weens veiligheidsredes nie hieroor uitbrei nie.
"Ons wil die publiek verseker dat ons hard werk om die eksamen te beskerm. Die Valke was baie behulpsaam en daar is bemoedigende ontwikkelings aan hulle kant," het Motshekga gesê.
Die departement werk intussen ook saam met provinsies om die nuwe maatreëls in werking te stel om die res van die eksamen te beskerm en diegene verantwoordelik vir die uitlek van die vraestelle, aan die pen te laat ry.
Watter gevolge sal daar nou wees vir die bloedjies….oom Mal ema sal kom help
Skelm is Suid-Afrika se wagwoord in alle opsigte vir die laaste 26+ jaar, die begrip integriteit en eerlikheid bestaan nie. Dit is om van naar te word!
En die fat cats van amalusi sit nog knus in hulle jobs en trek die vet pay! As hulle liggame nie met diafragmas toegerus was nie sou hulle sekerlik van gebrek aan suurstof omgekom het!
Julle kan ons nie beskerm nie hoe gaan julle dan nou vraestelle beskerm, lekker grap ne.
Dit sal my nie verbaas as al lek al die vraestelle uit dat die druip punt nog steeds uitermatig hoog sal wees nie.